Die aand het op ’n musikale hoogtepunt afgesluit met die optrede van die Wellington Orkes in die Bergrivier Sekondêre Skool-saal. Hierdie orkes, wat deur die Kunstekaap en die Breytenbach Sentrum op die been gebring is en opleiding aan die jong lede van die verskeie klopse-groepe op Wellington bied, het die entoesiastiese gehoor gaande gehad. Met die musiekvirtuoos Ian Smith se leiding het hierdie groep verskeie bekende jazz-treffers gespeel en het die verskeie jong soliste vir groot vermaak gesorg. Niemand was onaangeraak deur die rou talent wat deur die projek opgelewer is nie! Van die klopse-lede wat nou in die Jeugorkes speel, gaan nou voltyds musiek studeer en sommige is uitgenooi om by die Kaapse Filharmoniese Orkes aan te sluit. Een van die sangeresse het 'n kontrak ontvang om vir 'n jaar by 'n hotelgroep in Spanje te sing.